Къэралым и хабзэ нэхъыщхьэр ягъэлъапIэ
Къэралым и хабзэ нэхъыщхьэр — Конституцэр — илъэс къэс дыгъэгъазэм и 12-м ягъэлъапIэ. 1993 гъэм а махуэм цIыхубэ IэIэткIэ къащтауэ щытащ Урысей Федерацэм и Конституцэр. Аращ Урысейм и хабзэ нэхъыщхьэри, законхэм лъабжьэ яхуэхъури.
Конституцэр къызэращтэрэ зэхъуэкIыныгъэ зыбжанэ халъхьащ, абыхэм ящыщщ УФ-м и Президентыр илъэсих пIалъэкIэ зэрыхахыр (нэхъапIэм илъэси 4-у щытащ), Къэрал Думэм хаххэр илъэситхукIэ зэрылажьэр (ари илъэси 4-у щытащ).
Конституцэр демократие ухуэкIэ зиIэ къэралыгъуэм и щIэгъэкъуэн лъэщщ. Дэтхэнэ цIыхуми ищIапхъэщ абы кърит хуитыныгъэхэмрэ пщэрылъ къыщищIхэмрэ.
Илъэси 10-м щIигъукIэ дыгъэгъазэм и 12-р зыгъэпсэхугъуэ махуэу щытащ. Ауэ 2004 гъэм Къэрал Думэм Лэжьыгъэ кодексым зэхъуэкIыныгъэхэр хилъхьащ, ар лэжьэгъуэ махуэу къэлъытэным теухуауэ. Абы емылъытауэ, дыгъэгъазэм и 12-м ди хэкум и дэнэ щIыпIи гуфIэгъуэ зэхыхьэхэр, «стIол хъурейхэр», конференцхэр, гъэлъэгъуэныгъэхэр, пэкIухэр щокIуэкI, къэралым и хабзэ нэхъыщхьэр ягъэлъапIэу.
НэщIэпыджэ Замирэ.
